[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.6.22.

COM(2009)312 végleges

2007/0197/COD

A BIZOTTSÁG VÉLEMÉNYE

az Európai Parlamentnek az EK-Szerződés 251. cikke (2) bekezdése harmadik albekezdésének c) pontja alapján az „Európai Parlament és a Tanács rendelete az Energiaszabályozói Együttműködési Ügynökség létrehozásáról” címen előterjesztett javaslatra vonatkozó tanácsi közös állásponthoz kapcsolódó módosításairól

A BIZOTTSÁG JAVASLATÁNAK MÓDOSÍTÁSA az EK-Szerződés 250. cikkének (2) bekezdése alapján

A BIZOTTSÁG VÉLEMÉNYE

az Európai Parlamentnek az EK-Szerződés 251. cikke (2) bekezdése harmadik albekezdésének c) pontja alapján az „Európai Parlament és a Tanács rendelete az Energiaszabályozói Együttműködési Ügynökség létrehozásáról” címen előterjesztett javaslatra vonatkozó tanácsi közös állásponthoz kapcsolódó módosításairól

1. Előzmények

Eljárás

A javaslat továbbítása az Európai Parlamenthez és a Tanácshoz: (COM(2007) 530 - 2007/0197/COD) | 2007. szeptember 19. |

Az Európai Gazdasági és Szociális Bizottság véleménye: | 2008. április 22. |

A Régiók Bizottsága véleménye: | 2008. április 10. |

Az Európai Parlament véleménye (első olvasat): | 2008. június 18. |

A közös álláspont egyhangú elfogadása: | 2009. január 9. |

Az Európai Parlament véleménye (második olvasat): | 2009. április 22. |

2. A bizottság javaslatának célja

A javaslat része az EU belső villamosenergia- és földgázpiacáról szóló harmadik jogalkotási csomagnak (harmadik energiapiaci csomag), amely két irányelvet és három rendeletet foglal magában.

A jogalkotási csomag elsődleges célja az, hogy az Unió polgárai és ipara érdekében létrehozza a piac teljes megnyitásához és az Európai Unió egységes villamosenergia- és földgázpiacának megteremtéséhez szükséges szabályozási keretet. Ez elő fogja segíteni az áraknak a lehető legalacsonyabb szinten való tartását, és növelni fogja a szolgáltatás színvonalát, valamint az ellátásbiztonságot.

Ez a következő főbb intézkedéseken keresztül történik:

- a független nemzeti szabályozó hatóságok által biztosított hatékonyabb szabályozói felügyelet;

- ügynökség létrehozása a nemzeti szabályozó hatóságok közötti hatékony együttműködés és a határokon átnyúló ügyekben való döntéshozatal biztosítása érdekében;

- kötelező együttműködés a hálózatüzemeltetők között az európai energiaszállítással kapcsolatos szabályok harmonizálása és a beruházások tervezésének összehangolása érdekében;

- az energia termelésének és szállításának hatékony szétválasztása az érdekütközések kiküszöbölése, a hálózati beruházások előmozdítása és a diszkriminatív piaci magatartások megelőzése érdekében;

- a kiskereskedelmi piac fokozott átláthatósága és megfelelőbb működése;

- fokozottabb szolidaritás és regionális együttműködés a tagállamok között az ellátásbiztonság növelése érdekében.

3. A Bizottság észrevételei

3.1 Általános észrevételek

Az Európai Parlament 2009. április 22-i plenáris ülésén a Tanáccsal való előzetes egyeztetést követően kompromisszumos módosító csomagot fogadott el annak érdekében, hogy a második olvasatban megállapodás születhessen.

A módosítások elsősorban az alábbiakra vonatkoznak:

Az ügynökség hatásköre a következőket illetően

- Az új rendszerösszekötői kapacitások létrehozására irányuló projektek végrehajtási folyamatának felügyelete,

- A TEN-E iránymutatások végrehajtásához való hozzájárulás,

- A belső villamosenergia- és földgázpiaccal kapcsolatos hatáskörök felügyelete általában, ezen belül pedig különösen a kiskereskedelmi árakkal, a hálózati hozzáféréssel és a fogyasztók jogainak tiszteletben tartásával kapcsolatos hatáskörök felügyelete.

Az ügynökség szervezete a következő pontokat illetően

- Az ügyvezető tanács két tagját az Európai Parlament, két tagját a Bizottság, öt tagját pedig a Tanács nevezi ki,

- Az Európai Parlament felkérheti a szabályozók tanácsának elnökét arra, hogy illetékes bizottsága előtt tegyen nyilatkozatot.

A Bizottság a kompromisszumos módosító csomagot elfogadja, mivel az összhangban van a javaslat átfogó céljával és általános jellemzőivel.

3.2 Módosított javaslat

Az EK-Szerződés 250. cikkének (2) bekezdése alapján a Bizottság a fentiek szerint módosítja javaslatát.